Mołdawijo, Moldowa (rōm. "Moldova"), Republika Mołdowije, Republika Moldowy (rōm. "Republica Moldova") – państwo we wschodnij Ojropie, kere powstało po upodku Sowieckigo Sojuszu we kerygo skłod wlazowało ôd 1924 do 1991 (krōm lot 1941-1944). Je uōne kōntynuacyjōm Mołdowskigo Hospodarstwa (atoli tajla downygo Mołdowskigo Hospodarstwa wlazuje terozki we skłod Rōmōnije). We skłod Mołdawije wlazuje tyż autōnōmiczno republika Gagauzyje, keryj 80% miyszkańcōw to Gagauzy. Uosobno tajla, kero niy uznowo władzōw we Chişinău, to Naddniystrze ze stolicōm we Tiraspolu, kere je "de facto" niypodległe, nale niy je uznowane ôd miyndzynorodowyj społeczności. Mołdawijo je nizinnym krejym ô umiarkowanyj klimie, rozlygowanym we dorzyczu Dniestru a Prutu. Je to jedyn ze nojbiedniszych krejōw we Ojropie, srogo uznoleżńōnym na import paliwōw a surowcōw. 90% społeczyństwa żyje pōniżyj minimōm egzystyncyje. Dali srogszo tajla ziymie noleży do kołchozōw a sowchozōw, prywatnych posiedzicielōw mo ino 9% uprownygo wiyrchu. Wożno rola we gospodarce mo cichtowaniy wina a produkcyjo napitki ze ni, tyż sadownictwo. Spożywczo, chymiczno a inkszo industryjo.